钦定古今图书集成/明伦汇编/宫闱典/第042卷 > 《谢皇后笺》文天祥
## 钦定古今图书集成/明伦汇编/宫闱典/第042卷 > 《谢皇后笺》文天祥

君子审官，道隆俪极。皇华遣使，命出治朝。德意俱宣，
忱辞告至。伏念臣疏庸一介，遭遇两朝。早缀班行，常
忝金科之属；继乘使传，复尘绣指之行。曲成每戴于
釐明，退食难逃于吏议。不图元会，复锡恩言。抆拭起
家，往陈时臬，驱驰在道。寅奉天威，莅止攸司，钦哉乃
职。兹盖伏遇皇后殿下，德侔坤地、位正家人。《关雎》之
“化既行，用之天下，象魏之法使布，正自王宫。”爰取践
更，载叨详谳。臣敢不灵承钦恤，祗若平反无刑，以乂
黎民。诞敷圣化。式敬以长王国，永诵徽音。

又

慈极承天，恩深锡类。廉车易地，职重分符。布圣德之
中和，便亲闱之温凊。伏念臣起由孤远，积有迂疏。肮
脏半生，于事君而何补；驱驰近岁，以将母而未能。属
为养以陈情，荷畀矜而从欲。三湘纳节，二水授麾。回
刺史之车，庶乎为子；捧郡守之檄，专以为亲。侥冒实
多，糜捐曷称。兹盖恭遇皇后殿下，道隆坤厚，德配干
仁。大雅思齐，媚周姜而穆穆。长秋备礼，奉汉母以愉
愉。遂令疏远之微臣，亦效旨甘于便垒。臣敢不恪恭
侯度，茂对王休。崇《关雎》《卷耳》之风，迪惟懿则。笃《南陔》
《白华》之行，施及遐萌。